গ্রে অ্যানাটমি

গ্রে অ্যানাটমি (ইংরেজিঃ Gray's Anatomy) ইংরেজি ভাষায় রচিত শারীরস্থানবিদ্যার উপর একটি অত্যন্ত জনপ্রিয় ও বহুল পঠিত পাঠ্যবই। বইটির মূল রচয়িতা হেনরি গ্রে (Henry Gray) এবং এতে থাকা বিভিন্ন বর্ণনা মূলক ছবি এঁকেছেন হেনরি ভ্যানডাইক কার্টার (Henry Vandyke Carter)। বইটির প্রথম দিকের সংস্করণগুলোকে "অ্যানাটমি: ডেসক্রিপটিভ এ্যান্ড সার্জিক্যাল (Anatomy: Descriptive and Surgical), গ্রে'স অ্যানাটমি: ডেসক্রিপটিভ এ্যান্ড এপ্লাইড (Gray's Anatomy: Descriptive and Applied)" ইত্যাদি নামে অভিহিত করা হত। কিন্তু পরবর্তীকালে তুলনামূলক আধুনিক সংস্করণগুলোতে এর নাম সংক্ষিপ্ত করে শুধুমাত্র "গ্রে'স অ্যানাটমি (Gray's Anatomy)" নাম দিয়ে প্রকাশ করা শুরু হয়। বইটিকে শারীরস্থানবিদ্যার উপর রচিত একটি অত্যন্ত গুরুত্বপূর্ণ কাজ হিসেবে বিবেচনা করা হয়। ১৮৫৮ সালে প্রথম প্রকাশের পর থেকে এ পর্যন্ত বহুবার বইটির সম্পাদিত ও মার্জিত সংস্করণ প্রকাশ করা হয়েছে। নিয়মিত সম্পাদন ও সম্পাদনা শেষে পরিশীলিত সংস্করণ প্রকাশের এই প্রক্রিয়া আজও অব্যাহত রয়েছে। শারীরস্থানবিদ্যার উপর চালিত আধুনিক গবেষণালব্ধ ফলাফল, তথ্য ও উপাত্ত সমৃদ্ধকরণ ছাড়াও পুরনো ত্রুটি অপসারণের মাধ্যমে তুলনামূলক নির্ভুল সংস্করণ প্রকাশের অব্যাহত চেষ্টার সূত্র ধরে ২০০৮ সালে প্রকাশনার ১৫০ বছর পূর্তিতে গ্রে অ্যানাটমি বইটির ৪০ তম সংস্করণ প্রকাশ করা হয়েছে।
হেনরি গ্রে ছিলেন একজন ইংরেজ শারীরস্থানবিৎ। তিনি ১৮২৭ সালে জন্মগ্রহণ করেন। অন্তক্ষরা গ্রন্থি ও প্লীহার উপর তার পড়াশোনা ছিল। ১৮৫৩ সালে লন্ডনের সেইন্ট জর্জ হাসপাতাল মেডিকেল স্কুলে (St George's Hospital Medical School) শারীরস্থানবিদ্যার প্রভাষক হিসেবে তিনি নিয়োগ প্রাপ্ত হন। ১৮৫৫ সালে গ্রে তার সহকর্মী হেনরি ভ্যানডাইক কার্টারের কাছে একটি শারীরস্থানবিদ্যা বিষয়ক পাঠ্যবই প্রকাশের পরিকল্পনা খুলে বলেন। মেডিকেল শিক্ষার্থীদের কথা বিবেচনা করে গ্রে বইটিকে সুলভ মুল্যে ও সহজলভ্য করে প্রকাশের পরিকল্পনা করেন। ভ্যানডাইক গ্রের সাথে একমত হলে তারা দুজন মিলে হাসপাতালের মর্গে থাকা বিভিন্ন বেওয়ারিশ মৃতদেহ "অ্যানাটমি এ্যাক্ট ১৮৩২" অনুসরণ করে ব্যবচ্ছেদ করা শুরু করেন। প্রায় ১৮ মাস কাজ করার পর গ্রে ও কার্টার বইটির যে প্রাথমিক রূপরেখা দাঁড় করান, সেটিকেই আজকের "গ্রে'স অ্যানাটমি"র ভিত্তি হিসেবে বিবেচনা করা হয়। গ্রে ও ভ্যানডাইকের সম্মিলিত প্রচেষ্টায় লিখিত বইটি প্রথম প্রকাশ হয় ১৮৫৮ সালে। লন্ডনের জন উইলিয়াম পার্কার নামক এক প্রকাশক বইটি প্রকাশ করেন। হেনরি গ্রে তার লেখা বইটি উৎসর্গ করেন, প্রথম ব্যারনেট সার বেঞ্জামিন কলিনস ব্রডিকে। অল্প কিছু পরিবর্তন করে ১৮৫৯ সালে মার্কিন যুক্তরাষ্ট্রে "গ্রে'স অ্যানাটমি" প্রকাশিত হয়। গ্রে কিছুদিনের মধ্যে তার লিখিত বইটির একটি সংশোধিত সংস্করণ প্রকাশের আগ্রহ প্রকাশ করেন। প্রকাশক জে ডব্লিউ পার্কার ১৮৬০ সালে দ্বিতীয় বারের মত "গ্রে'স অ্যানাটমি"র প্রথম সংশোধিত সংস্করণ প্রকাশ করেন। দ্বিতীয় সংস্করণ প্রকাশের কিছুদিনের মধ্যে গুটি বসন্তে আক্রান্ত ভাগ্নের চিকিৎসা করতে যেয়ে বসন্তের জীবাণু সংক্রমিত হয়ে গ্রে মৃত্যুবরণ করেন। এসময় তার বয়স হয়েছিলো ৩৪ বছর। বসন্ত রোগে ভুগে গ্রে মৃত্যুবরণ করলেও তার ভাগ্নে সুস্থ হয়ে উঠেন। অ্যানাটমি: ডেসক্রিপটিভ এ্যান্ড সার্জিক্যাল বইটি প্রকাশের পর মাত্র ৩ বছরের মাথায় গ্রে মৃত্যুবরণ করেন। হেনরি গ্রের অপ্রত্যাশিত মৃত্যুর পর বিভিন্ন সময় বিভিন্ন শারীরস্থানবিদ্যা বিশেষজ্ঞগণ গ্রে'স অ্যানাটমি বইটির সম্পাদনা ও আধুনিকীকরণ করার কাজটি এগিয়ে নিয়ে যান। জে ডব্লিউ পার্কার প্রকাশনীটি ১৮৬৩ সালে অধিগ্রহণ করে নেয় লংম্যান'স প্রকাশনী। কাকতালীয় ভাবে লংম্যান কর্তৃক জে ডব্লিউ পার্কার অধিগ্রহণের তারিখের সাথে "গ্রে'স অ্যানাটমি"র তৃতীয় সংস্করণ প্রকাশের তারিখ মিলে যায়। লংম্যান প্রকাশনী থেকে ক্রমাগত ভাবে "গ্রে'স অ্যানাটমি"র ব্রিটিশ সংস্করণগুলো প্রকাশিত হতে থাকে। বর্তমানে চার্চিল লিভিংস্টোন/এলসভিয়ার থেকে "গ্রে'স অ্যানাটমি"র নতুন সংস্করণগুলো প্রকাশিত হচ্ছে।
মার্কিন যুক্তরাষ্ট্রের ব্লানচার্ড ও লিয়া যুক্তরাষ্ট্রে প্রকাশ করার জন্য গ্রে অ্যানাটমির সত্ত্ব কিনে নেন। এই প্রকাশনীটি ১৮৬২ সাল হতে শুরু করে ১৯৯০ সাল পর্যন্ত গ্রে অ্যানাটমির সকল মার্কিন যুক্তরাষ্ট্রীয় সংস্করণ প্রকাশ করে। ১৯০৮ সালে এসে প্রতিষ্ঠানটির নাম পরিবর্তন করে লিয়া এ্যান্ড ফ্যাবিজার (Lea & Febiger) রাখা হয়। ১৯৯০ সালে লিয়া এ্যান্ড ফ্যাবিজার বিক্রি করে দেয়া হয়।
মার্কিন যুক্তরাষ্ট্রে প্রকাশিত গ্রে অ্যানাটমির প্রথম সংস্করণ সম্পাদনা করেন রিচার্ড জেমস ডাংলিসেন। জেমসের বাবা রবলেই ডাংলিসেন ছিলেন থমাস জেফারসনের পারিবারিক চিকিৎসক। জেমস ডাংলিসেন একাদিক্রমে পরবর্তী চারটি সংস্করণ সম্পাদনা করেন।
জেমস ডাংলিসেনের পরবর্তীকালে ডব্লিউ ডব্লিউ কিন দুটি সংস্করণ সম্পাদন করেন।